C 252/31

Objava zahtjeva za odobrenje izmjene specifikacije proizvoda koja nije manja u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2022/C 252/10)

Ova je objava temelj za podnošenje prigovora na zahtjev za izmjenu u skladu s člankom 51. Uredbe (EU) br. 1151/2012 Europskog parlamenta i Vijeća (1) u roku od tri mjeseca od datuma ove objave.

ZAHTJEV ZA ODOBRENJE IZMJENE SPECIFIKACIJE KOJA NIJE MANJA ZA PROIZVOD ZAŠTIĆENE OZNAKE IZVORNOSTI/ZAŠTIĆENE OZNAKE ZEMLJOPISNOG PODRIJETLA

Zahtjev za odobrenje izmjene u skladu s člankom 53. stavkom 2. prvim podstavkom Uredbe (EU) br. 1151/2012

„Carne Barrosã”

EU br.: PDO-PT-0239-AM01 – 1.3.2019

ZOI (X) ZOZP ( )

1. Skupina koja podnosi zahtjev i legitimni interes

Skupina koja podnosi zahtjev

Legitimni interes

CAPOLIB je skupina koja je odgovorna za početni zahtjev za upisom u registar.

Naziv skupine CAPOLIB — Cooperative Agrícola de Boticas, CRL Vrsta skupine više od jedne osobe Članovi Proizvođač(i) Adresa Avenida do Eiró no19 5460-320 Boticas Zemlja Portugal Telefon 00351276418170 E-pošta: geral@capolib.pt

2. Država članica ili treća zemlja

Portugal

3. Rubrika specifikacije proizvoda na koju se primjenjuje izmjena

☒ Naziv proizvoda

☒ Opis proizvoda

☒ Zemljopisno područje

☒ Dokaz o podrijetlu

☒ Metoda proizvodnje

☒ Povezanost

☒ Označivanje

☒ Ostalo

4. Vrsta izmjene

☐ Izmjena specifikacije proizvoda registriranog ZOI-ja ili ZOZP-a koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012.

☒ Izmjena specifikacije proizvoda registriranog ZOI-ja ili ZOZP-a za koji nije objavljen jedinstveni dokument (ili istovrijedan dokument), koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012

5. Izmjene

Naziv proizvoda

Izmjena

Izmjena br. 1

Razlog

Ažurira se izraz koji se upotrebljava za opis proizvoda („Carne de Bovino Barrosão”), uzimajući u obzir stvarno registrirani naziv („Carne Barrosã”).

Prethodna formulacija: „Carne de Bovino Barrosão”

Novi tekst: „Carne Barrosã”

Opis proizvoda

Izmjena

Izmjena br. 2

Razlog

Opis proizvoda poboljšan je tako da se u jednom stavku sažimaju informacije koje su raspršene u svim postojećim specifikacijama. Riječ „ohlađeno” briše se jer je namjera omogućiti zamrzavanje u budućnosti. Upućivanje na zootehnički registar ažurira se jer se sada zove uzgojni registar. Upućivanja na oblike komercijalnog prezentiranja brišu se iz opisa proizvoda jer je u tu svrhu dodano posebno poglavlje.

Prethodna formulacija:

„Pojam ‚Carne de Bovino Barrosão’ znači trupovi ili pakirani i ohlađeni komadi mesa dobiveni od životinja pasmine Barrosã upisani u zootehnički registar ili matičnu knjigu te pasmine, oteljeni od očeva i majki upisanih u zootehnički registar ili matičnu knjigu pasmine goveda BARROSÃ.”

„Samo meso životinja proizvedeno i certificirano u skladu s postupcima utvrđenima u ovim specifikacijama proizvoda može nositi oznaku izvornosti ‚CARNE DE BOVINO BARROSÃO’.”

„Oznaku izvornosti ‚CARNE DE BOVINO BARROSÃO’ može nositi samo meso životinja uzgojenih na prihvatljivim gospodarstvima, kako je definirano u točki 3.4. ovih specifikacija, koje pripada zemljopisnom području proizvodnje kako je definirano u točki 2.5. i koje je u skladu s odredbama o identifikaciji životinja kako je definirano u točki 3.3. ovih specifikacija te koje je bilo prevezeno, odmoreno i prerađeno u skladu s uvjetima iz točaka 4. i 5. ovih specifikacija.”

Novi tekst: „Pojam ‚CARNE BARROSÃ’ znači meso dobiveno od životinja pasmine Barrosã upisanih u uzgojni registar ili matične knjige pasmine životinja oteljenih i uzgojenih na zemljopisnom području određenom u skladu s ovim specifikacijama.”

Izmjena

Izmjena br. 3

Razlog

Briše se gornja granica tjelesne mase za dobnu skupinu „vitela” („teletina”) kako bi se pojednostavnile provjere proizvoda, imajući na umu da se u skladu s Uredbom Vijeća (EZ) br. 700/2007 od 11. lipnja 2007. tjelesna masa životinja pri klanju čini manje važnom za određivanje karakteristika njihova mesa.

Prethodna formulacija:

„Teletina: (...) najmanje mase od 70 kg i najviše 130 kg”.

Novi tekst:

„Meso iz kategorije VITELA dobiveno je od životinja (...) najmanje mase od 70 kg”.

Izmjena

Izmjena br. 4

Razlog

U skladu s Prilogom VII. Uredbi (EU) br. 1308/2013 Europskog parlamenta i Vijeća od 17. prosinca 2013. stvorena je posebna dobna skupina „vitelão” („tovna junad”) trenutačno uključena u razred „novilho” („mladi bik / mlada junica”).

Prethodna formulacija:

„Junetina: meso dobiveno od mužjaka ili ženke (...) u dobi od devet mjeseci do tri godine.”

„Svojstva trupova životinja u dobnoj skupini ‚novilho’ razlikuju se unutar granica definiranih za druge dvije skupine.”

Novi tekst:

Meso kategorije „VITELÃO” dobiva se od životinja obaju spolova u dobi od 9 do 12 mjeseci pri klanju, najmanje mase od 130 kg. Boja mesa varira od ružičaste do crvene. Boja masnog tkiva varira od bijele do sivkastobijele boje. Svojstva okusa mesa su između kategorija „vitela” i „novilho”. U dobi koja odgovara kategoriji mesa „vitelão” ishrana životinja mijenja se s obzirom na to da ih se postupno počinje hraniti ishranom temeljenom na ispaši i biljnom krmivu te na drugim proizvodima koji potječu s poljoprivrednog gospodarstva, poput žitarica. Budući da su životinje od kojih se dobiva ova kategorija mesa odbijene od majčina mlijeka, meso ima nešto intenzivniji okus od kategorije mesa „vitela”, manje sladak, a više biljni. Usporedno s time, meso je malo manje sočno na početku žvakanja jer zbog ishrane životinja ima manji udio vode. Međutim, malo tamnija mast daje mesu novi osjećaj svježine i sočnosti nakon stimulacije protoka sline, što znači da je riječ o mesu koje je meko i sočno u jednakoj mjeri. Meso kategorije „NOVILHO” dobiva se od životinja obaju spolova u dobi od 12 mjeseci do tri godine pri klanju, najmanje mase od 130 kg. Boja mesa varira od ružičaste do tamnocrvene. Boja masnog tkiva varira od bijele do sivkastobijele te ponekad i žućkaste boje. Svojstva okusa mesa su između kategorija „vitela” i „vaca”. U tom mesu prevladavaju složeniji i intenzivniji okusi. Tekstura je čvršća i manje eksudativna od kategorije „vitelão” zbog manjeg udjela vode u mišićnim vlaknima. Masno tkivo tamnije je i intenzivnije boje nego u kategorijama „vitela” i „vitelão”, ponekad blago žućkasto. Razlog tomu su žitarice koje čine umjeren udio ishrane životinja, potiču njihov rast i dopunjuju sloj masti na trupu.

Vidi obrazloženje izmjene br. 3.

Izmjena

Izmjena br. 5

Razlog

Briše se gornja granica od četiri godine u dobnoj skupini „vaca” („govedina”) čime će se omogućiti ispunjavanje novih preferencija na tržištu na kojem raste potražnja za mesom starijih životinja. Na oznaci je uvijek navedena kategorija mesa, a u ovom je slučaju riječ o „govedini”. Organoleptička svojstva mesa poboljšavaju se s godinama. U prethodnoj specifikaciji proizvoda je četverogodišnja dobna granica za tu kategoriju dodijeljena na empirijskoj osnovi bez tehničkog opravdanja, ali i zbog toga što je stopa zamjene novim životinjama za stada bila vrlo niska. Naime, broj goveda pasmine Barrosã bio je opasno nizak, čak na rubu izumiranja. Iz istog su razloga zootehnička vrijednost i kvaliteta trupova u 1990-ima u prosjeku bile vrlo niske.

Zahvaljujući poboljšanjima koja su postignuta kod životinja, posebno zbog uporabe umjetnog osjemenjivanja, zootehnička vrijednost životinja i konformacija trupova znatno su se poboljšali. To znači da je vrijednost mesa starijih životinja sada mnogo veća.

Ti su čimbenici doveli do mnogo veće rotacije u stadima jer je prosječan produktivni životni vijek kraći, a klanje životinja s mesom u izvrsnom stanju mnogo je češće.

Usporedno s time, postoji znatna potražnja za mesom tih životinja kod potrošača jer su njegova organoleptička svojstva izvrsna i vrlo cijenjena. U tom slučaju ne bi imalo smisla ograničiti dob životinja koje se stavljaju na tržište u kategoriji „vaca” na četiri godine starosti. Meso životinja starijih od tri godine koje su već završile s rastom i imaju potpuno zrele sustave organa (živčani sustav, kostur, mišiće i kožu) imaju jednake karakteristike, neovisno o starosti. Kako je prethodno objašnjeno, to meso tamnije je s tamnijim i žućkastijim masnim tkivom. Manje je sočno i mekano, ali ima jači, intenzivniji okus i aromu. S obzirom na prethodno opisane metode ishrane i uzgoja, varijabilnost (koja prirodno postoji i čiji se intenzitet blago povećava kako životinja stari) nije značajna do te mjere da bi se opravdala daljnja podjela na dodatne konzumne kategorije koje bi bile zbunjujuće distributerima i potrošačima, s obzirom na to da je u pogledu tržišta sasvim dobro utvrđeno da se meso u kategoriji „vaca” dobiva od životinja starijih od tri godine.

Također je potrebno poboljšati opis prepoznatljivih značajki mesa „vaca” u skladu s jedinstvenim dokumentom.

Prethodna formulacija: Trupovi životinja u kategoriji definiranoj u odgovarajućem podstavku u prethodnoj točki, stari od tri do četiri godine najmanje mase od 130 kg. Meso je tamnocrvene boje, a masno tkivo sivkastobijele boje. Iako meso nije tako mekano, jednako je sočno i ukusno.

Novi tekst: Meso kategorije „VACA” dobiva se od životinja obaju spolova u dobi iznad tri godine pri klanju, najmanje mase od 130 kg. Meso je tamnocrvene boje. Masno tkivo je sivkastobijele boje, a u slučaju starijih životinja često ima žućkastiju nijansu. Obilježja kategorije mesa „novilho” još su izraženija u mesu kategorije „vaca”. Meso je malo manje mekano i sočno, ali ima intenzivniju i dugotrajniju biljnu aromu. S obzirom na mast unutar mišićnih vlakana, osjećaj sočnosti znatno je intenzivniji na kraju faze žvakanja. Okus masti je intenzivniji i kremastiji.

Izmjena

Izmjena br. 6

Razlog

Brišu se upućivanja na klase prema konformaciji i stupnju prožetosti masnim tkivom. Ovom se izmjenom želi uskladiti kriterij prihvatljivosti trupa s novim potrošačkim trendovima i sklonostima, uzimajući u obzir trenutačno dostupne tehnološke procese, čime se omogućuje diferencirana uporaba i poboljšanje takvog mesa.

Prethodna formulacija:

„Trupovi će se razvrstati u skladu s ljestvicom za klasiranje trupova iz Uredbe (EEZ) br. 1026/91. U skladu s kategorijama definiranima u točki 2.3. trupovi se klasificiraju kako slijedi: — teletina: kategorije U, R, O i P; — junetina: kategorije S, E, U, R i O; — govedina: kategorije E, U, R, O i P.”

„U pogledu prožetosti masnim tkivom, trupovi četiriju kategorija mogu se certificirati samo ako će biti mesarski obrađeni. Trupovi 5. kategorije isključeni su.”

Novi tekst: (brisano)

Taj će čimbenik pomoći u jamčenju veće kvalitete i jačat će povjerenje potrošača.

Meso iz kategorije P sa sadržajem masti 5 upotrebljava se samo za proizvodnju hamburgera, mesnih kuglica, mljevenog mesa, pašteta i sličnih proizvoda.

Time se pak omogućuje stroži odabir mesa koje se prodaje u prirodnom ili neprerađenom obliku.

Izmjena

Izmjena br. 7

Razlog

Briše se upućivanje na razvrstavanje komada mesa jer je riječ o općim informacijama bez posebnih karakteristika koje se odnose na „CARNE BARROSÃ”.

Prethodna formulacija: „Za sve prethodno navedene kategorije prihvatit će se sljedeće razvrstavanje u pogledu komada mesa: — Dodatno: hrbat, poleđina, — Kategorija 1.: ramstek, pržolica, ruža, unutarnja butina, koljenica, stražnji vanjski dio buta, plećka (prvorazredni komadi mesa), — Kategorija 2.: ostali komadi plećke, potplećka, vršni dio prsa, vratina, vrat s potplećkom, prsni dio plećke, prednja i stražnja goljenica, — Kategorija 3.: prsa s donjim dijelom plećke, plećka, rebarca, rep.”

Novi tekst: (brisano)

Geografsko područje

Izmjena

Izmjena br. 8

Razlog

Administrativno razgraničenje zemljopisnog područja ažurira se bez ikakvih izmjena samog zemljopisnog područja. Budući da je velik dio područja koje je danas općina Vizela (osnovana 1998. donošenjem Zakona br. 93/98 od 1. rujna 1998.) odvojen od općina Guimarães i Felgueiras, popis općina koje pripadaju zemljopisnom području ažurira se i sada uključuje općinu Vizela (osim župe Santa Eulália jer je ona odvojena od općine Lousada, koja nije dio zemljopisnog područja).

Prethodna formulacija: „Zemljopisno područje (...) ograničeno je na općine (...) Guimarães, (...) Felgueiras (...).”

Novi tekst: „Zemljopisno područje (...) ograničeno je na općine (...) Guimarães, Vizela (osim župe Santa Eulália), (...) Felgueiras (...).”

Dokaz o podrijetlu

Izmjena

Izmjena br. 9

Razlog

Uzimajući u obzir trenutačne stroge zahtjeve identifikacije životinja, mogućnosti njezina praćenja i potrebna jamstva sljedivosti za koja se mora dokazati da postoje na stočarskim gospodarstvima, nema opravdanja da se zadrži zahtjev da u svakoj proizvodnoj jedinici budu prisutne samo životinje pasmine Barrosã. To se ograničenje stoga ukida, iako i dalje postoji obveza praćenja cijelog stada.

Prethodna formulacija: „U proizvodnoj jedinici u kojoj su registrirana goveda pasmine Barrosã ne smiju se držati druga goveda osim pasmine Barrosã”.

Novi tekst: (brisano)

Izmjena

Izmjena br. 10

Razlog

S obzirom na strogu prirodu zakonodavstva o dobrobiti životinja, osobito o obveznim razdobljima odmora tijekom prijevoza i prije klanja, nema opravdanja za zadržavanje zahtjeva za klanje životinja istog dana kad stignu u klaonicu. U skladu s tim, ova se odredba briše kako bi se osiguralo očuvanje dobrobiti životinja te gospodarskim subjektima omogućila veća sloboda u planiranju prijevoza i klanju.

Prethodna formulacija: „Životinje koje ispunjavaju uvjete za certificiranje moraju se sve zaklati istog dana u neprekinutom slijedu.”

Novi tekst: „Životinje se moraju sve zaklati u neprekinutom slijedu.”

Izmjena

Izmjena br. 11 (4. Dokaz o podrijetlu)

Razlog

Zahtjevi utvrđeni u ovom odjeljku revidirani su kako bi se uklonile odredbe koje su zastarjele ili suvišne s obzirom na postojeće zakonodavstvo ili koje bi trebale biti dio postupaka inspekcije, a ne specifikacije. Odredbe o registraciji gospodarskih subjekata ažuriraju se s obzirom na zahtjeve u tom pogledu za službene inspekcije.

Prethodna formulacija:

„Uporaba oznake izvornosti ‚CARNE DE BOVINO BARROSÃO’ ograničena je na proizvođače: a) koje je u tu svrhu izričito ovlastilo tijelo koje posjeduje oznaku izvornosti; b) čije se gospodarstvo nalazi unutar zemljopisnog područja proizvodnje; c) koji poštuju sva pravila proizvodnje iz ovih specifikacija; d) koji se pisanim putem obvežu da neće prodavati meso iz drugih izvora i/ili drugih obilježja pod nazivom ‚CARNE DE BOVINO BARROSÃO’; e) koji prihvaćaju postupke inspekcije koje utvrđuje inspekcijsko i certifikacijsko tijelo.”

„Životinje se moraju klati u određenim klaonicama koje je akreditiralo certifikacijsko tijelo i koje je ovlastila skupina koja ima pravo uporabe oznake izvornosti (...)”

„Rasijecanje i pakiranje može se obavljati samo u prostorima koje je pregledalo certifikacijsko tijelo i koje je odobrila skupina koja ima pravo uporabe oznake izvornosti. Trupovi se mogu rasijecati samo u takvim prostorima, a rasječeni komadi mesa slati na tržište s certifikacijskim oznakama.”

Novi tekst:

„Subjekti koji se namjeravaju baviti djelatnostima proizvodnje, klanja, rasijecanja, prerade i pakiranja mesa ‚CARNE BARROSÃ’ moraju se pisanim putem obvezati da će poštovati odredbe ovih specifikacija.”

„Djelatnosti proizvodnje, klanja, rasijecanja, prerade i pakiranja mesa ‚CARNE BARROSÃ’ moraju biti u skladu s odredbama ovih specifikacija i podlijegati odgovarajućim postupcima inspekcije.”

„Subjekti moraju osigurati da se posebna sljedivost mesa ‚CARNE BARROSÃ’ održava u svim fazama proizvodnje do stavljanja na tržište.”

Izmjena

Izmjena br. 12 (4. Dokaz o podrijetlu)

Razlog

Zahtjevi utvrđeni u ovom odjeljku revidirani su kako bi se uklonile odredbe koje su zastarjele ili suvišne s obzirom na postojeće zakonodavstvo ili koje bi trebale biti dio postupaka inspekcije, a ne specifikacije. Odredbe o registraciji gospodarskih subjekata ažuriraju se s obzirom na zahtjeve u tom pogledu za službene inspekcije.

Prethodna formulacija:

„Oznaku izvornosti može nositi samo meso životinja upisanih u zootehnički registar/matičnu knjigu pasmine Barrosã. Samo životinje koje od oteljenja prati certifikacijsko tijelo mogu imati pravo na certificiranje s oznakom izvornosti. Sva goveda koja pripadaju gospodarstvu upisana u registre s oznakom izvornosti moraju se pojedinačno označiti dvjema ušnim markicama – jednom ušnom markicom sustava identifikacije životinja, a drugom koja odgovara zootehničkom registru/matičnoj knjizi pasmine. Životinje moraju biti označene u prva tri mjeseca života.”

„Proizvodne jedinice mogu se upisati u registar gospodarstava s oznakom izvornosti isključivo: (...) ako upisuju sva grla u stadu goveda; ako se obvezuju poštovati pravila o postupanju, uzgoju i zdravlju utvrđena u ovim specifikacijama te svim drugim pravilima koja se mogu donijeti; ako se dobrovoljno prijave skupini proizvođača kako bi stekli taj status.”

„Samo gospodarstva upisana u registar gospodarstava koji vode udruženja uzgajivača i koja se obvežu istodobno ispunjavati sve prethodno navedene uvjete mogu proizvoditi životinje koje ispunjavaju uvjete za oznaku izvornosti.”

„Svako poljoprivredno gospodarstvo mora imati sljedeću evidenciju: identifikacijski dokument s naznakom roditelja životinje i zdravstveni karton za svaku životinju; registar štale, koji mora posebno sadržavati popis prisutnih životinja raščlanjen po kategorijama ili s brojem odgovarajuće identifikacijske ušne markice, datumom raznih zdravstvenih intervencija, kupnjom i prodajom, smrtnim slučajevima i zamjenom.”

Novi tekst:

„‚CARNE BARROSÃ’ može se proizvoditi samo u proizvodnim jedinicama koje se nalaze unutar zemljopisnog područja i čija se stada goveda prate. ‚CARNE BARROSÃ’ može se dobiti samo od životinja koje od oteljenja podliježu praćenju.”

„Svako gospodarstvo mora voditi evidenciju kojom se omogućuje identifikacija svih životinja koje se nalaze na gospodarstvu, njihovih ušnih markica i elektroničkih oznaka (ako je primjenjivo), dobi, spola i povijesti zdravstvenog stanja.”

Izmjena

Izmjena br. 13 (4. Dokaz o podrijetlu)

Razlog

Zahtjevi utvrđeni u ovom odjeljku revidirani su kako bi se uklonile odredbe koje su zastarjele ili suvišne s obzirom na postojeće zakonodavstvo ili koje bi trebale biti dio postupaka inspekcije, a ne specifikacije. Odredbe o registraciji gospodarskih subjekata ažuriraju se s obzirom na zahtjeve u tom pogledu za službene inspekcije.

Prethodna formulacija:

„U svakoj klaonici mora postojati evidencija o sljedećem: broju klanja životinje i načinu na koji on odgovara identifikacijskom broju ušne markice.”

„(...) potrebno je unaprijed sastaviti raspored klanja kako bi se zajamčila nazočnost certifikacijskog tijela. U oborima klaonica upisanih u registar oznaka izvornosti registrirane životinje moraju se držati potpuno odvojeno od neregistriranih životinja tijekom razdoblja odmora prije klanja. (...) Samo trupovi, polovice i četvrtine trupova mogu se slati, uz certificiranje oznake izvornosti, u prostore za rasijecanje i distribuciju te na registrirana prodajna mjesta. Agent kojeg imenuje certifikacijsko tijelo mora otputovati u sve klaonice kako bi pratio postupke klanja i obavio provjere opisane u ovim specifikacijama proizvodnje te sve druge provjere koje certifikacijsko tijelo smatra potrebnima.”

„U svakom prostoru za rasijecanje i pakiranje proizvoda mora se voditi evidencija o primitku i otpremi proizvoda te o podudarnosti primljenih i izdanih certifikacijskih oznaka.”

Novi tekst:

„Svaka klaonica mora voditi evidenciju o broju klanja životinje i načinu na koji taj broj odgovara identifikacijskom broju ušne markice.”

„Svaki prostor za rasijecanje i pakiranje mora voditi evidenciju primitka i otpreme mesa ‚CARNE BARROSÃ’.”

„Tijekom prijevoza u klaonicu, u prostorima za odmor i oborima u klaonicama, životinje se moraju držati odvojeno od životinja koje ne ispunjavaju uvjete za certificiranje.”

Izmjena

Izmjena br. 14 (4. Dokaz o podrijetlu)

Razlog

Zahtjevi utvrđeni u ovom odjeljku revidirani su kako bi se uklonile odredbe koje su zastarjele ili suvišne s obzirom na postojeće zakonodavstvo ili koje bi trebale biti dio postupaka inspekcije, a ne specifikacije. Odredbe o registraciji gospodarskih subjekata ažuriraju se s obzirom na zahtjeve u tom pogledu za službene inspekcije.

Prethodna formulacija:

„Svako prodajno mjesto mora voditi i svakodnevno ažurirati evidenciju o sljedećem: dolascima i odlascima certificiranog mesa; certifikacijskim oznakama koje se drže i izdaju potrošačima.”

„U prostorijama certifikacijskog tijela moraju se voditi sljedeći registri i dokumenti: registar gospodarstava; dokaz da je proizvođač član sustava oznake izvornosti; registar klaonica; registar prostora za rasijecanje i pakiranje; registar prodajnih mjesta; popis izdanih certifikacijskih oznaka (s naznakom datuma izdavanja, broja certifikacijske oznake i tijela koje ju je primilo); evidencija o isporukama prethodno numeriranih izdanih otpremnih knjiga (koje moraju omogućiti rekonstrukciju trupa) koje moraju sadržavati evidenciju o podudarnosti otpremljenih pošiljaka i izdanih certifikacijskih oznaka te koje će pratiti i identificirati trupove, polovice ili četvrtine trupova iz klaonice u prostor za rasijecanje i pakiranje ili do mesara. Evidencije koje se vode u tim knjigama centralizirat će se na mjesečnoj osnovi; popisi klanja koje svaki mjesec šalje agent kojeg je ovlastilo certifikacijsko tijelo (u kojima se navode identifikacijski brojevi životinja i odgovarajući redni brojevi u klaonici); podudarnost certifikacijskih oznaka koje koristi svako tijelo u proizvodnom sektoru; za svaku klaonicu: oznake, imena uzgajivača, adrese i brojevi gospodarstava podrijetla zaklanih životinja.”

„Certifikacijsko tijelo mora pregledati sva prodajna mjesta za javnost (mesnice, trgovine, supermarkete ili restorane) te ih mora ovlastiti skupina koja ima pravo na uporabu oznake izvornosti. Odobrenje se može izdati samo onim prodajnim mjestima čiji su zdravstveni i sanitarni uvjeti u skladu s važećim zakonodavstvom. U slučajevima kad se meso prodaje na malo i ne pakira, mora biti izloženo odvojeno i/ili se mora prodavati isključivo na određene dane. U svim slučajevima certifikacijsko tijelo mora jamčiti identifikaciju i podrijetlo komada i/ili porcija te osigurati da se izbjegne svako zbunjivanje potrošača. Na prodajnom mjestu potrošaču moraju biti dostupni informativni letci koji sadržavaju iste pojedinosti kao na etiketi ‚oznaka izvornosti’ pričvršćenoj na ambalažu. Na svim prodajnim mjestima ‚identifikacijska pločica’ kojom se odobrava prodaja mora biti istaknuta na mjestu koje je jasno vidljivo potrošačima. Pločica se mora ukloniti ako se odobrenje za prodaju opozove.”

Novi tekst: (brisano)

Metoda proizvodnje

Izmjena

Izmjena br. 15

Razlog

Unosi se manja izmjena teksta u kojem se opisuje upravljanje hranom za životinje kako bi se ono bolje prilagodilo postupanju s mladim životinjama. Tradicionalni sustav temelji se na stavljanju odraslih životinja na ispašu svakog dana, osim tijekom nepovoljnih vremenskih uvjeta. Odrasla stoka znači stoka starija od 12 mjeseci, tj. životinje razvrstane u kategoriju mladih bikova i krava koje se hrane na neobrađenom zemljištu u planinskim područjima.

Međutim, mlade životinje ostaju na gospodarstvu čekajući da se majke vrate s ispaše te da se nahrane majčinim mlijekom. Razlog za to odvojeno postupanje jest da je mladim životinjama teško podnositi zimske uvjete na otvorenom i pratiti stada odraslih životinja tijekom njihova dugotrajnog svakodnevnog kretanja do močvarnih prostora i kolektivnih pašnjaka, od kojih je na mnoge teško doprijeti i smješteni su na brežuljkastom i neravnom terenu. Valja istaknuti da životinje mogu prelaziti nekoliko kilometara dnevno od gospodarstva do pašnjaka i kolektivnih pašnjaka te nazad. Kad bi mlade životinje pratile roditelje na tim izlascima, kvaliteta njihova mesa znatno bi se smanjila, posebno u pogledu njegove karakteristične i cijenjene mekoće.

Prethodna formulacija: „Stoka će se trajno držati u stajama samo u neke zimske dane kada loši vremenski uvjeti onemogućuju izlazak na ispašu.”

Novi tekst: „Odrasla stoka će se trajno držati u stajama samo u neke zimske dane kada loši vremenski uvjeti onemogućuju izlazak na ispašu.”

Izmjena

Izmjena br. 16

Razlog

Briše se tekst koji se odnosi na uzgoj jer je trenutačno najvažniji kriterij za određivanje idealnog trenutka masa i tjelesni razvoj, a ne dob. Nadalje, ovaj je tekst ograničen na opisivanje standardne prakse, a nesukladnost nema posljedice na certificiranje mesa majke ili teleta.

Prethodna formulacija: „Mlade junice bit će prvo obuhvaćene u dobi od 18 do 24 mjeseca.”

Novi tekst: (brisano)

Izmjena

Izmjena br. 17

Razlog

Briše se indikativni popis proizvoda koji bi mogli utjecati na uobičajeni ritam rasta životinja kako bi se proširio raspon zabrane uporabe tih proizvoda.

Prethodna formulacija: „Uporaba proizvoda koji mogu ometati normalan ritam rasta i razvoja životinja, kao što su komercijalni koncentrati, hormoni, antibiotici i sulfamidi, nije dopuštena ni pod kojim okolnostima.”

Novi tekst: „Uporaba proizvoda koji mogu ometati normalan ritam rasta i razvoja životinja nije dopuštena ni pod kojim okolnostima.”

Izmjena

Izmjena br. 18

Razlog

U slučaju nestašice hrane za životinje, posebno one uzrokovane klimatskim promjenama i padom poljoprivredne djelatnosti u regiji, možda će biti potrebno pribjeći opskrbi hranom za životinje koja potječe izvan zemljopisnog područja, u skladu s Uredbom (EU) br. 1151/2012 Europskog parlamenta i Vijeća i odredbama Delegirane uredbe Komisije (EU) br. 664/2014 o dopuni te uredbe, pod uvjetom da obilježja Carne Barrosã ostanu nepromijenjena.

Ovom se izmjenom omogućuje i odgovor na nestašicu hrane za životinje unutar zemljopisnog područja koji je u skladu sa specifikacijom drugog sustava kvalitete (kao što je ekološka proizvodnja) ili sustavom certificiranja.

Prethodna formulacija: (ne postoji)

Novi tekst: „U slučaju nestašice hrane za životinje može se upotrijebiti hrana za životinje koja potječe izvan zemljopisnog područja, pod uvjetom da ne premašuje 50 % suhe tvari na godišnjoj osnovi i pod uvjetom da meso dobiveno od tih životinja zadrži svojstva koja se zahtijevaju ovim specifikacijama. „Uporaba takve hrane za životinje mora se prijaviti kontrolnom tijelu na način koji omogućuje provjeru izvora, svojstava i količina upotrijebljenih ili namijenjenih uporabi.”

Izmjena

Izmjena br. 19

Razlog

Zamrzavanje treba dopustiti bez ograničenja. Kao prvo, zamrzavanje mesa dokazan je postupak konzerviranja, a pravilno zamrzavanje i odmrzavanje mesa ne smanjuje njegovu kvalitetu ni na koji primjetan način. Kao drugo, taj postupak konzerviranja od temeljne je važnosti za prodaju mesa „CARNE BARROSÃ” na tržišta na koja nije moguće slati svježe meso zbog njegova ograničenog roka trajanja. Naposljetku, potreba da se odgovori na trenutačne obrasce potrošnje znači da je za potrošače ključno da imaju pristup mesu „CARNE BARROSÃ” koje se čuva zamrzavanjem.

Prethodna formulacija: „Zamrzavanje trupova, zglobova ili njihovih dijelova izričito je zabranjeno u bilo kojoj fazi prerade, osim u slučajevima koje definira Institut za certificiranje.”

Novi tekst: (brisano)

Izmjena

Izmjena br. 20

Razlog

S obzirom na razvoj zakonodavstva koje se primjenjuje na sektor, određene su odredbe postale nepotrebne, zastarjele, suvišne ili čak nespojive s tim zakonodavstvom te ih stoga treba brisati.

Prethodna formulacija:

„Zdravlje. Uzgajivači moraju slijediti plan zaštite zdravlja koji su utvrdila službena tijela u skladu s važećim zakonodavstvom i omogućiti provedbu svih postupaka liječenja i/ili cijepljenja koji se smatraju potrebnima. Veterinar mora propisati sva veterinarska liječenja koja moraju biti upisana u zdravstveni karton životinje. Klanje mora biti u skladu s minimalnom karencom koju je odredio veterinar.”

„Uvjeti prijevoza i odmora prije klanja. Prijevozno sredstvo ni u kojem slučaju ne smije biti pretovareno životinjama. Ruta mora biti najkraća moguća od gospodarstva do najbliže ovlaštene klaonice. Utovar, istovar i prijevoz bilo kojom drugom rutom kojom će životinje putovati moraju se odvijati mirno, a svaka klaonica mora imati potrebne resurse kako bi se izbjegle bilo kakve traume za životinje. U svim prostorima za čekanje životinje se moraju držati odvojeno u ‚boksevima’. Stelja na tim prostorima mora biti od slame, a životinje moraju imati dovoljno vode.”

„Uvjeti klanja. Klati se smiju samo one životinje koje su u skladu s pravilima utvrđenima u relevantnom zakonodavstvu koje je na snazi i odnosi se na klanje. (...) Klaonice moraju jamčiti ispravne tehničke i zdravstvene uvjete, posebno u pogledu uvjeta u štalama, čistoće i higijene, tehničkog osposobljavanja osoblja odgovornog za klanje i pripremu trupa te hladnih uvjeta (kako za zrenje mesa od zaklanih trupova tako i za njihovo skladištenje).”

„Prostori za rasijecanje i pakiranje moraju biti u skladu sa zdravstvenim i higijenskim zahtjevima važećeg zakonodavstva.”

Novi tekst: (brisano)

Povezanost

Izmjena

Izmjena br. 21 (tekst)

Razlog

Briše se svaki nepotrebni tekst, tekst bez regulatornog sadržaja ili tekst koji je suvišan s obzirom na postojeća pravila o oznakama izvornosti na razini EU-a.

Prethodna formulacija:

„Goveda pasmine Barrosã uzgajaju se u nekim prilično nerazvijenim područjima na sjeveru Portugala, odnosno u Barrosu i planinskim područjima Entre Douro e Minho. Ta područja odgovaraju opisu drugog i trećeg standardnog razvojnog problema utvrđenog u Komunikaciji Komisije Europskih zajednica od 29. srpnja 1988. ‚Budućnost ruralnog društva’: područja s prirodnim, infrastrukturnim i strukturnim nedostacima, s općenito otežanim pristupom, koje autohtono stanovništvo napušta uslijed čega dolazi do depopulacije.”

„Kao što je uobičajeno u poljoprivrednim regijama ove vrste, proizvodni sustavi usmjereni su na samodostatnost obitelji. U tom kontekstu goveda pasmine Barrosão od temeljne su važnosti kako za repliciranje tih sustava tako i za obiteljsku ekonomiju malih poljoprivrednih gospodarstava.”

Novi tekst: „Zemljopisno područje proizvodnje mesa ‚CARNE BARROSÃ’ smješteno je u dijelovima sjevernog Portugala (Barroso i planinska područja provincije Entre Douro e Minho) u kojima su prirodni, infrastrukturni i strukturni uvjeti doveli do proizvodnih sustava koji su uglavnom usmjereni na samodostatnost obitelji. U tom su kontekstu goveda pasmine Barrosã od temeljne važnosti kako za repliciranje tih sustava tako i za ekonomiju malih poljoprivrednih gospodarstava.”

Izmjena

Izmjena br. 22 (tekst)

Razlog

Prethodna formulacija:

„U tim se situacijama strategije ruralnog razvoja trebaju temeljiti na visokokvalitetnom ekstenzivnom obliku poljoprivrede, čiji je cilj pomoći osobama čiji prihodi od poljoprivredne djelatnosti nisu dostatni te iskoristiti endogeni regionalni potencijal, zaštititi okoliš i kulturnu baštinu regije. Karakteristika tih proizvodnih sustava jest da se temelje na iskorištavanju dostupnih prirodnih resursa te da su izrazito osjetljivi na poteškoće koje proizlaze iz nepostojanja okvira za primjenu tržišnih mehanizama kojima bi se zajamčili stabilni prihodi i nepostojanja ciljanog razvojnog postupka kojim bi se zajamčilo poboljšanje životnih uvjeta poljoprivrednika u tim područjima. S obzirom na navedeno, promicanje i povećanje vrijednosti mesa goveda pasmine Barrosã ključan je i učinkovit način postizanja navedenih ciljeva.”

„Te specifikacije bit će dovoljno raširene kako bi se osiguralo da sve zainteresirane strane, kako proizvođači tako i komercijalna tijela, postanu svjesni obveze postizanja sukladnosti s pravilima utvrđenima u ovim specifikacijama proizvodnje kako bi mogle proizvoditi ili prodavati meso koje može nositi oznaku izvornosti ‚Carne de Bovino Barrosão’. Također će se osigurati da potrošači dobiju informacije o svojstvima proizvoda i njihovim pravima na pravnu zaštitu.”

Novi tekst: (brisano)

Označivanje

Izmjena

Izmjena br. 23

Razlog

Posebna pravila o označivanju pojednostavnjena su, a odredbe koje su suvišne ili nepotrebne s obzirom na postojeće zakonodavstvo, konkretno Uredba (EU) br. 1169/2011 Europskog parlamenta i Vijeća od 25. listopada 2011., brišu se. Ovom se izmjenom gospodarskim subjektima želi omogućiti veća sloboda djelovanja u pogledu prilagodbe proizvoda tržištu.

Prethodna formulacija:

„Skupina proizvođača mora usvojiti i registrirati amblem kao grafički simbol oznake izvornosti te o tome obavijestiti nadležna tijela. Taj se amblem mora nalaziti na pečatima i žigovima stavljenima na trupove, polovice i četvrtine koje otpremaju klaonice te na etiketama pričvršćenima na pakiranja komada i/ili njihovih dijelova koji se otpremaju u prostorima za rasijecanje i pakiranje. U prostorima za rasijecanje i pakiranje, kad se meso otprema i pakira, na pakiranje se mora staviti oznaka na kojoj se navodi proizvod. Ta se oznaka ne smije ponovno upotrijebiti i mora se staviti na prozirnu ambalažu.”

„Odgovarajuća identifikacijska etiketa čiji je nacrt priložen u PRILOGU I. mora biti pričvršćena na sve dijelove certificiranog mesa.”

„Komadi mesa ili njihovi dijelovi moraju biti izloženi upakirani te s etiketama na kojima se navodi oznaka izvornosti i certifikacijsko tijelo, koje moraju biti pravilno pričvršćene na pakiranja. U slučaju prodaje na malo meso se mora prodavati odvojeno, propisno označeno pečatom koji sadrži oznaku izvornosti kad god je to moguće. Pečat koji sadrži oznaku izvornosti mora se staviti na trupove, polovice i četvrtine trupova kad se prodaju cijeli.”

Novi tekst: „Bez obzira na format u kojem je prezentirano, meso ‚CARNE BARROSÃ’ mora: — sadržavati jedan od sljedećih izraza: ‚CARNE BARROSÃ – DENOMINAÇÃO DE ORIGEM PROTEGIDA’ ili ‚CARNE BARROSÃ DOP’, — sadržavati jasnu identifikaciju kontrolnog tijela.”

Ostalo

Izmjena

Izmjena br. 24 (prezentacija)

Razlog

Dopušteni oblici prezentacije, na koje se upućuje u različitim točkama u specifikacijama, pojašnjavaju se i preciziraju kako bi ih se lakše uskladilo s novim tehnološkim rješenjima kako bi se držao korak s razvojem sklonosti potrošača.

Prethodni tekst (izvadci): „(...) trupovi, polovice i četvrtine trupova (...)”; „komadi ili njihovi dijelovi (...)”

Novi tekst:

„‚CARNE BARROSÃ’ može se izložiti za prodaju u trupovima, polovicama ili četvrtinama trupova ili u komadima ili pakiranim porcijama (narezani, u komadima, u trakama, narezani na kockice, mljeveni itd.).”

Izmjena

Izmjena br. 25 (kontrola)

Razlog

Ažurirane su informacije o kontrolnom tijelu. S obzirom na to da te informacije, koje nemaju regulatorni sadržaj s obzirom na postojeća okvirna pravila u tom području u kontekstu službenih kontrola, brzo postaju zastarjele, smatra se da je bolje uključiti upućivanje na mjesto gdje se mogu pronaći naziv i adresa kontrolnog tijela jer se time omogućuje usklađenost s uvjetima iz članka 7. Uredbe (EU) br. 1151/2012 te ažurne informacije o strukturi kontrole.

Prethodna formulacija:

„Cooperativa Agrícola de Boticas mora zatražiti registraciju oznake izvornosti ‚Carne de Bovino Barrosão’. Tijelo koje ima pravo na uporabu oznake izvornosti odgovorno je za njezino stavljanje na trupove i pakiranja. Tijelo koje posjeduje oznaku izvornosti plaća naknadu za certifikaciju nadležnom tijelu, certifikacijskom tijelu.”

„Kontrolno tijelo i certifikacijsko tijelo za meso koje nosi oznaku izvornosti ‚Carne de Bovino Barrosão’ bit će ‚Norte e Qualidade – Instituto de Certificação de Produtos Agro-alimentares’ (Sjever i kvaliteta – Institut za certificiranje agriprehrambenih proizvoda)”.

Novi tekst: „U skladu s člankom 37. stavkom 3. Uredbe (EU) br. 1151/2012 Europskog parlamenta i Vijeća od 21. studenoga 2012. sukladnost sa specifikacijom proizvoda provjerava kontrolno tijelo čiji su naziv i adresa javno dostupni u bazi podataka Europske komisije.”

Izmjena

Izmjena br. 26 (kontrola)

Razlog

Brišu se određene odredbe o kontroli koje su zastarjele ili suvišne u odnosu na postojeće zakonodavstvo ili koje bi trebale biti dio postupaka praćenja, a ne specifikacije.

Prethodna formulacija:

„Institut za certificiranje mora izdavati certifikacijske oznake. Certifikacijska oznaka mora biti popraćena dokumentom koji ispunjava službenik kojeg je za to ovlastilo certifikacijsko tijelo nakon što je krug poznat.”

„Svaka certifikacijska oznaka mora biti povezana s dokumentom koji mora sadržavati sljedeće podatke: broj oznake, oznaku poljoprivrednog gospodarstva podrijetla životinje, oznaku klaonice, redni broj trupa u klaonici, masu trupa i datum klanja, identifikacijsku oznaku prostora za rasijecanje i pakiranje, redni broj trupova, polovica trupova, četvrtina trupova ili komada mesa u prostoru za rasijecanje i pakiranje, identitet primatelja komada pakiranih ili prodanih u maloprodaji i službenika za certificiranje, datum izdavanja certifikacijske oznake i datum primanja i slanja proizvoda u svakoj karici proizvodnog lanca.”

„U dokumentima koji prate certifikacijske oznake koje odgovaraju komadima mesa i njihovim dijelovima koji se otpremaju u rasjekavaonicama mora biti navedeno podrijetlo predmetnih komada.”

„Opće je pravilo da svi mehanizmi kontrole moraju biti osmišljeni tako da se u svakoj fazi proizvodnog lanca može lako utvrditi podrijetlo proizvoda i tako lako doći do svih prethodnih karika proizvodnog lanca.”

„Institut za certificiranje može povući klasifikaciju životinja, komada i njihovih dijelova u bilo kojoj fazi proizvodnog procesa, u skladu s odredbama ovih specifikacija i kako je utvrdio taj Institut.”

„Svako poljoprivredno gospodarstvo mora se posjetiti onoliko puta koliko se smatra potrebnim. Vrijeme posjeta mora odrediti Institut za certificiranje, a posjeti se moraju obaviti bez prethodne najave. Posjeti moraju biti prilagođeni radu postojećih sustava poljoprivrednog gospodarstva.”

„Tijekom svakog posjeta službenik koji djeluje u ime Instituta za certificiranje mora na identifikacijskom listu svake životinje zabilježiti opažanja, ističući svako kršenje odredaba utvrđenih u ovim specifikacijama i specifikacijama tog Instituta.”

„Kontrole koje provodi Institut za certificiranje moraju posebno obuhvaćati hranidbu i identifikaciju životinja i druge točke koje Institut smatra važnima. Životinje, a posebno njihova hrana, isto će se tako provjeravati analizama koje se provode godišnjim uzorkovanjem fekalija, urina i krvi.”

„Klanje životinja koje ispunjavaju uvjete za oznaku izvornosti ‚Carne de Bovino Barrosão’ mora pratiti predstavnik Instituta za certificiranje, koji za svaku životinju mora provjeriti identifikaciju životinje (postojanje ušne markice s identifikacijskim oznakama), kategorizaciju, identifikaciju i označivanje trupova, točnost podataka na certifikacijskoj oznaci, podudarnost broja klanja i identifikacijskog broja, usklađenost rukovanja trupom i upotrijebljene tehnologije s pravilima koje je utvrdio Institut za certificiranje, te razloge za sva povlačenja klasifikacije.”

„Službenik zadužen za nadzor klanja bit će odgovoran i za to da svaki mjesec izdaje unaprijed numerirane otpremne knjige (koje se upotrebljavaju za praćenje dijelova ili komada trupova koji se distribuiraju svakom ovlaštenom agentu) koje izdaje Institut za certificiranje.”

„U klaonici se posebno moraju kontrolirati sljedeći parametri: poštovanje internih propisa o uvjetima klanja, usklađenost s odredbama zakonodavstva o tehničkim i zdravstvenim uvjetima pod kojima se klanje mora odvijati te poštovanje svih drugih pravila koje Institut za certificiranje namjerava provesti.”

„Iz prostora za rasijecanje i pakiranje meso se može otpremiti u cijelim komadima ili njihovim dijelovima. Opremiti se mogu samo komadi mesa označeni pečatom ili pravilno pakirani i označeni komadi. Kod otpreme dijelova komada mesa proizvod mora isto tako biti pravilno pakiran i označen.”

„Provjere prostora za rasijecanje i pakiranje moraju se obavljati u obliku posjeta u vremenskim razmacima koje određuje certifikacijsko tijelo. Provjere se moraju vršiti u obliku verifikacije, osobito zdravstvenih i sanitarnih uvjeta, identifikacije prisutnog mesa (identifikacija i podrijetlo zaprimljenih komada i/ili njihovih dijelova te identifikacija kod otpreme, pri čemu se nastoji spriječiti bilo kakvo kasnije zbunjivanje potrošača) te sukladnosti s pravilima o rasijecanju koje je utvrdio Institut za certificiranje.”

„Provjere moraju biti usmjerene na otkrivanje svih potencijalnih prijevara u predstavljanju proizvoda potrošaču. Institut za certificiranje mora jamčiti poštovanje utvrđenih uvjeta za identifikaciju komada i njihovih dijelova te mora osigurati da se izbjegne svako zbunjivanje potrošača.”

„Institut za certificiranje tijekom posjeta prodajnim mjestima mora provjeriti poštuju li se ugovorni uvjeti te to činiti u vremenskim razmacima koje utvrđuje sam institut. Provjere se moraju provoditi u obliku verifikacije obvezne evidencije koju vode ta tijela, usporedbe tih evidencija s pripadajućim certifikacijskim oznakama, provjere razdoblja dozrijevanja i pregleda trupova u hladnjačama.”

„Sva prodajna mjesta za meso (pakirano ili ne) moraju biti ispravno označena.”

Novi tekst: (brisano)

Izmjena

Izmjena br. 27 (kazne)

Razlog

Brišu se odredbe o povredama i kaznama, s obzirom na odredbe utvrđene u tom pogledu u okviru službenih kontrola.

Prethodna formulacija:

„Povrede koje počine osobe upisane u registre oznake izvornosti za potrebe relevantne sankcije klasificiraju se na sljedeći način: a) upravni prekršaji; b) povrede pravila utvrđenih u pravilima proizvodnje za pitanja koja se odnose na proizvodnju i pripremu; c) povrede zbog nepravilne uporabe oznake izvornosti ili postupaka koje štete oznaci ili mogu ugroziti ugled oznake izvornosti.”

„Upravni prekršaji su svi prekršaji koji proizlaze iz netočnosti, propusta ili krivotvorenja pri izradi mišljenja, izjava, knjiga ili drugih dokumenata te nepoštovanja rokova utvrđenih ovom uredbom. Nepridržavanje svih odluka tijela koje ima pravo na uporabu oznake izvornosti i/ili certifikacijskog tijela također se smatra upravnim prekršajem. Takvi prekršaji kažnjavaju se novčanom kaznom u rasponu od 1 % do 10 % vrijednosti robe ili osnovne vrijednosti živih životinja. Ako se radi o manjem prekršaju, predmet će se riješiti opomenom.”

„Povrede odredaba o specifikacijama proizvodnje koje se odnose na pitanja proizvodnje i prerade definirane su kao sve povrede koje utječu na sustave poljoprivrednog gospodarstva, uporabu nedopuštenih dodataka ishrani, nepoštovanje dobi odbijanja od majčina mlijeka i klanja, postupanje sa životinjom i rukovanje trupom u klaonici te rasijecanje trupa u prostoru za rasijecanje i pakiranje. Nepridržavanje svih odluka tijela koje ima pravo na uporabu oznake izvornosti i/ili odluka Komisije u ovom pitanju isto će se smatrati povredom ove vrste. Takvi prekršaji kažnjavaju se novčanom kaznom u rasponu od 2 % do 0 % vrijednosti robe ili osnovne vrijednosti živih životinja. Kazna će biti praćena gubitkom prava gospodarstava iz kojih životinje potječu na uporabu oznake izvornosti, ako predmet uključuje životinje.”

„Povrede koje proizlaze iz neprimjerene uporabe oznake izvornosti ili postupaka koji bi mogli uzrokovati štetu ili gubitak ugleda te oznake definirane su kako slijedi: 1. Povrede odredaba utvrđenih pod naslovom ‚Kontrole klaonica’ i ‚Kontrole prostora za rasijecanje i pakiranje’ odjeljka 10. ovih specifikacija proizvodnje. 2. Nepropisna trgovina pri upotrebi dokumenata, znakova, žigova, pečata, etiketa ili drugih identifikacijskih elemenata koji pripadaju oznaci izvornosti te njihovo krivotvorenje. 3. Otpremanje mesa bez navedenih karakteristika na prodajna mjesta. 4. Otprema komada i njihovih dijelova koji nisu u skladu s odredbama utvrđenima pod naslovom ‚Kontrole prostora za rasijecanje i pakiranje’ iz prostora za rasijecanje i pakiranje. 5. Nepoštovanje odredaba tih uredbi, njihovih dopunskih odredaba i odluka Komisije o pitanjima iz ove točke.”

„Ti prekršaji kažnjavaju se novčanim kaznama u rasponu od vrijednosti robe ili živih životinja do dvostrukog iznosa te vrijednosti. Kazna će biti popraćena gubitkom prava na uporabu oznake izvornosti.”

„Institut za certificiranje mora odmah preporučenom poštom s povratnicom obavijestiti predmetnog poduzetnika o bilo kojim saznanjima da je došlo do povrede ovih specifikacija proizvodnje. Sve obavijesti bit će povod za dodatnu inspekciju, trošak koje mora snositi poduzetnik.”

„Neovisno o prethodno navedenim odredbama, povrede koje su počinile osobe upisane u registar oznaka izvornosti i osobe koje nisu upisane u taj registar kažnjavaju se u skladu s Kaznenim zakonikom (Lei do Código Penal) koji je na snazi.”

„U slučaju teških povreda, osim onih navedenih u ovom odjeljku, počinitelju može biti određena privremena obustava uporabe oznake izvornosti ili brisanje iz registara oznake izvornosti. Privremena obustava prava na uporabu oznake izvornosti značit će obustavu prava na dobivanje potvrda, etiketa ili oznaka, žigova, pečata i drugih dokumenata i identifikacijskih elemenata koji se odnose na oznaku izvornosti. Brisanje podrazumijeva isključenje počinitelja iz registara oznake izvornosti, a time i gubitak svih prava povezanih s oznakom izvornosti.”

„Ako povrede uključuju proizvode namijenjene izvozu, kazne će se povećati za 50 % maksimalnih kazni iz ove Uredbe. U slučaju ponovljene povrede, novčane kazne povećat će se za 50 % maksimalnih kazni iz ove Uredbe, a u slučaju daljnjeg ponavljanja povrede djela povećat će se na trostruki iznos. Opetovani počinitelj definira se kao počinitelj koji je u posljednjih pet godina kažnjen za povredu bilo koje odredbe ove uredbe.”

Novi tekst: (brisano)

JEDINSTVENI DOKUMENT

„Carne Barrosã”

EU br.: PDO-PT-0239-AM01 – 1.3.2019

ZOI (X) ZOZP ( )

1. Naziv(i)

„Carne Barrosã”

2. Država podnositelj zahtjeva (države podnositelji zahtjeva)

Portugal

3. Opis poljoprivrednog ili prehrambenog proizvoda

3.1. Vrsta proizvoda

Razred 1.1. Svježe meso (i klaonički proizvodi)

3.2. Opis proizvoda na koji se odnosi naziv iz točke 1.

Pojam „Carne Barrosã” znači meso dobiveno od životinja pasmine Barrosã upisanih u uzgojni registar ili matične knjige pasmine životinja oteljenih i uzgojenih na zemljopisnom području određenom u skladu s ovim specifikacijama.

Definirane su četiri kategorije proizvoda: „vitela” (teletina), „vitelão” (tovna junad), „novilho” (mladi bik) i „vaca” (govedina).

Meso kategorije „VITELA” dobiva se od životinja obaju spolova u dobi od 5 do 9 mjeseci pri klanju, najmanje mase od 70 kg. Boja mesa varira od ružičaste do blijedo crvene. Boja masnog tkiva varira od bijele do sivkastobijele boje. Meso „vitela” vrlo je meko i sočno zbog količine vode prisutne u miofibrilima (u usporedbi s mesom starijih životinja) i utjecaja koji međumišićna mast ima na žlijezde slinovnice organoleptičkog ocjenjivača, u smislu poticanja otpuštanja sline, čime se pojačava osjet tih svojstava.

Meso kategorije „VITELÃO” dobiva se od životinja obaju spolova u dobi od 9 do 12 mjeseci pri klanju, najmanje mase od 130 kg. Boja mesa varira od ružičaste do crvene. Boja masnog tkiva varira od bijele do sivkastobijele boje. Svojstva okusa mesa su između kategorija „vitela” i „vaca”.

U dobi koja odgovara kategoriji mesa „vitelão” ishrana životinja mijenja se s obzirom na to da ih se postupno počinje hraniti ishranom temeljenom na ispaši i biljnom krmivu te na drugim proizvodima koji potječu s poljoprivrednog gospodarstva, poput žitarica. Budući da su životinje od kojih se dobiva ova kategorija mesa odbijene od majčina mlijeka, meso ima nešto intenzivniji okus od kategorije mesa „vitela”, manje sladak, a više biljni. Usporedno s time, meso je malo manje sočno na početku žvakanja jer zbog ishrane životinja ima manji udio vode.

Međutim, malo tamnija mast daje mesu novi osjećaj svježine i sočnosti nakon stimulacije protoka sline, što znači da je riječ o mesu koje je meko i sočno u jednakoj mjeri.

Meso kategorije „NOVILHO” dobiva se od životinja obaju spolova u dobi od 12 mjeseci do tri godine pri klanju, najmanje mase od 130 kg. Boja mesa varira od ružičaste do tamnocrvene. Boja masnog tkiva varira od bijele do sivkastobijele te ponekad i žućkaste boje. Okus mesa „novilho” intenzivniji je od mesa „vitela” te ima izraženiju željeznu i biljnu notu.

U tom mesu prevladavaju složeniji i intenzivniji okusi. Tekstura je čvršća i manje eksudativna od kategorije „vitelão” zbog manjeg udjela vode u mišićnim vlaknima.

Masno tkivo tamnije je i intenzivnije boje nego u kategorijama „vitela” i „vitelão”, ponekad blago žućkasto. Razlog tomu su žitarice koje čine umjeren udio ishrane životinja, potiču njihov rast i dopunjuju sloj masti na trupu.

Meso kategorije „VACA” dobiva se od životinja obaju spolova u dobi iznad tri godine pri klanju, najmanje mase od 130 kg. Meso je tamnocrvene boje. Masno tkivo je sivkastobijele boje, a u slučaju starijih životinja često ima žućkastiju nijansu. Obilježja mesa kategorije „novilho” još su izraženija u mesu kategorije „vaca”. Meso je malo manje mekano i sočno, ali ima intenzivniju i dugotrajniju biljnu aromu. S obzirom na mast unutar mišićnih vlakana, osjećaj sočnosti znatno je intenzivniji na kraju faze žvakanja. Okus masti je intenzivniji i kremastiji.

Meso „CARNE BARROSÃ” može se izložiti za prodaju u trupovima, polovicama ili četvrtinama ili u komadima ili pakiranim porcijama (narezano, u komadima, u trakama, izrezano na kockice, mljeveno itd.). Dopušteno je zamrzavanje.

3.3. Hrana (samo za proizvode životinjskog podrijetla) i sirovine (samo za prerađene proizvode)

Goveda od kojih se može dobiti meso „Carne Barrosã” uzgajaju se u ekstenzivnom sustavu uzgoja koji se u osnovi sastoji od toga da ih se tijekom većeg dijela godine ostavi na prirodnim pašnjacima na neobrađenim površinama i da se hrane prirodnim nusproizvodima određenih usjeva (krumpira, kukuruza, raži, kupusa itd.) i krmnim biljem proizvedenim na poljoprivrednom gospodarstvu. Odrasla stoka mora se trajno držati u stajama samo u neke zimske dane kada loši vremenski uvjeti onemogućuju izlazak na ispašu.

Za hranidbu životinja mogu se upotrebljavati samo prirodni proizvodi. Uporaba proizvoda koji mogu ometati normalan ritam rasta i razvoja životinja nije dopuštena ni pod kojim okolnostima.

Životinje klasificirane u kategorije „novilho” i „vaca” pasu na prirodnim pašnjacima u planinskim područjima. Njihova se ishrana dopunjuje konzerviranim krmivom, žitaricama i drugim nusproizvodima s ograničenog zemljopisnog područja koji ne ometaju njihov normalan ritam rasta.

Životinje razvrstane u kategoriju „vitelão” hrane se na poljoprivrednom gospodarstvu majčinim mlijekom (tijekom kratkog razdoblja prije odbijanja od majčina mlijeka) te pokošenom travom i konzerviranim krmivom, kao što su sijeno, kukuruz, raž, mljevene žitarice i drugi nusproizvodi iz regije koji ne ometaju njihov normalan ritam rasta.

U slučaju nestašice hrane za životinje može se upotrijebiti hrana za životinje koja potječe izvan zemljopisnog područja, pod uvjetom da ne premašuje 50 % suhe tvari na godišnjoj osnovi, čime se osigurava da meso dobiveno od tih životinja zadržava potrebna svojstva.

3.4. Posebni proizvodni postupci koji se moraju provesti na određenom zemljopisnom području

Teljenje, uzgoj i klanje

3.5. Posebna pravila za rezanje, ribanje, pakiranje, itd. proizvoda na koji se odnosi registrirani naziv

—

3.6. Posebna pravila za označivanje proizvoda na koji se odnosi registrirani naziv

Bez obzira na format u kojem je prezentirano, meso „CARNE BARROSÃ” mora:

— sadržavati jedan od sljedećih izraza: „Carne Barrosã – Denominação de Origem Protegida” ili „Carne Barrosã DOP”,

— sadržavati oznaku identifikacije kontrolnog tijela.

4. Sažeta definicija zemljopisnog područja

Zemljopisno područje proizvodnje mesa „CARNE BARROSÃ” (teljenje, uzgoj i klanje) ograničeno je na općine Amares, Braga, Cabeceiras de Basto, Celorico de Basto, Fafe, Guimarães, Vizela (osim župe Santa Eulália), Póvoa de Lanhoso, Terras de Bouro, Vieira do Minho i Vila Verde u okrugu Braga; općine Felgueiras i Paços de Ferreira u okrugu Porto; općine Arcos de Valdevez, Melgaço, Monção, Ponte da Barca, Ponte de Lima, Paredes de Coura i Valença u okrugu Viana do Castelo; te općine Boticas i Montalegre u okrugu Vila Real.

5. Povezanost sa zemljopisnim područjem

Zemljopisno područje proizvodnje mesa „CARNE BARROSÃ” smješteno je u dijelovima sjevernog Portugala (Barroso i planinska područja provincije Entre Douro e Minho) u kojima su prirodni, infrastrukturni i strukturni uvjeti doveli do proizvodnih sustava koji su uglavnom usmjereni na samodostatnost obitelji. Goveda pasmine Barrosã od temeljne su važnosti kako za repliciranje tih sustava tako i za ekonomiju malih poljoprivrednih gospodarstava.

Okus mesa „Carne Barrosã” usko je povezan s genetskim nasljeđem životinja i posebnim značajkama njihove tradicionalne ishrane. Za životinje u dobnim kategorijama „vitelo” i „vitelão” ishrana se temelji na majčinu mlijeku i na proizvodima dobivenima poljoprivrednom proizvodnjom na stočnim gospodarstvima, tj. sijenu, kukuruzu, raži i drugim poljoprivrednim nusproizvodima. U slučaju životinja u dobnim kategorijama „novilho” i „vaca”, ishrana se temelji na prirodnim pašnjacima, sijenu, kukuruzu i raži, kao i na drugim poljoprivrednim nusproizvodima, kao što je to oduvijek bilo uobičajeno na cijelom proizvodnom području.

U svakom slučaju na ishranu životinja uvijek utječu klima i reljef planinskih područja te regionalne sorte vegetacije, uključujući prirodne pašnjake ili neobrađena područja i brežuljke koji su toliko važni za ishranu te pasmine.

Neke od prevladavajućih vrsta na pašnjacima (poznatima kao „lameiros”) koji se nalaze na zemljopisnom proizvodnom području su bijela djetelina, crvena djetelina, ljubičasta djetelina, podzemna djetelina, smiljkita roškasta, grahorica, vlasulja, ljuljke i klupčasta oštrica. Na neobrađenim područjima prevladavaju vrijesak, uleks, bijeli bušin, vlasulja i žućica.

Te biljne sorte obilježavaju ishranu životinja, zajedno s genetskim svojstvima pasmine Barrosã te mesu daju okus (geni i ishrana temelj su biokemijskog sastava mesa, što određuje njegove osjetilne karakteristike, kako je detaljno objašnjeno u cjelokupnoj relevantnoj dokumentaciji) u svakoj od kategorija, u skladu s njihovom ishranom. Za kategoriju „vitelo” osnova je majčino mlijeko. U kategoriji „vitelão”, životinje se odbijaju od majčina mlijeka te prelaze na ishranu koja se temelji na ispaši, krmivu i žitaricama. Kad je riječ o životinjama iz kategorija „novilho” i „vaca”, njihova ishrana temelji se na ispaši na pašnjacima i neobrađenom zemljištu, krmivu i dodavanju žitarica. Životinje svih kategorija također se hrane sezonskim poljoprivrednim nusproizvodima dobivenima na poljoprivrednom gospodarstvu.

Naime, okolišna međuovisnost pasmine goveda Barrosã i planinskih područja od ključne je važnosti za očuvanje biološke raznolikosti i ekološke održivosti jer te životinje pasu na područjima koja su nepristupačna i teško dostupna drugim izbirljivijim životinjama. One stoga imaju ključnu ulogu u oblikovanju krajolika na tim područjima jer se hrane grubljim i manje privlačnim resursima, osiguravaju organska gnojiva za ta područja i pomažu u upravljanju postojećom vegetacijom.

Poseban biljni pokrov koji je tipičan za ta planinska područja i na kojem se temelji ishrana životinja pasmine Barrosã nakon odbijanja od majčina mlijeka utječe na kemijski sastav mesa i odlučujuć je za stvaranje njegova jedinstvenog i prepoznatljivog okusa (na temelju biljnih sorti na pašnjacima i neobrađenim zemljištima tog zemljopisnog područja, kako je prethodno navedeno). Blizak kontakt životinja i poljoprivrednika oblikuje njihov karakter i daje im opušteni temperament, što je ključan čimbenik za dobivanje mekanog i sočnog mesa.

Svakodnevni kontakt i bliski odnos pasmine goveda Barrosã i poljoprivrednika omogućuje tu povezanost, budući da njihov suživot djeluje na to da su životinje mirnije, pitomije i opuštenije. Taj temperament potiče skladan razvoj i omogućuje dobivanje mekog i sočnog mesa (kako je prethodno opisano), za razliku od žilavijeg, vlaknastijeg mesa dobivenog od životinja koje ne uživaju takvu privrženost ili bliski kontakt s ljudima te su stoga nervoznije, više podložne stresu i čak agresivnije.

Nekoliko studija pokazalo je važnost odnosa čovjeka i životinje (Gibbons et al., 2009.) i njegov utjecaj na dobrobit životinja. Svakodnevni kontakt i pozitivna interakcija sa životinjama imaju pozitivan učinak na sigurnost i dobrobit poljoprivrednika te na produktivnost životinja (Grignard et al. 2001.; Kilgour et al. 2006.; Gibbons et al. 2011.). Nepostojanje stresa pridonosi poboljšanju uvjeta uzgoja životinja, što pozitivno utječe na kvalitetu mesa dobivenog od njih.

Upućivanje na objavu specifikacije

(članak 6. stavak 1. drugi podstavak ove Uredbe)

https://tradicional.dgadr.gov.pt/images/prod_imagens/carne/docs/CE_Carne_Barrosa_1.pdf

(1) SL L 343, 14.12.2012., str. 1.